DA se beleid oor maatskaplike geregtigheid bekend(Argieffoto: GCIS) Die DA se beleidshoof, Gwen Ngwenya, het die party se konsepbeleid oor maatskaplike geregtigheid Vrydag in Kaapstad bekend gestel. Die beleid van meer as ŉ honderd bladsye wys, uit die DA se perspektief, hoekom die ANC-beleid oor armoede misluk het; waarom armoede, wanvoeding en ander maatskaplike disfunksionaliteit toeneem; hoe die DA dit wil verander; en hoe dit gefinansier kan word. Tans oorleef 55% van Suid-Afrikaners op minder as R992 per maand, met 29% van Suid-Afrikaners wat eintlik ouderdomsgewys in die arbeidsmark moet wees, werkloos. Die uitwerking van die trekarbeidstelsel is nog nooit oorkom nie en net ŉ derde van Suid-Afrikaanse kinders woon in huishoudings waar albei ouers teenwoordig is. Voorts verlaat amper 60% van Suid-Afrikaanse leerders die skoolbanke tussen graad 10 en graad 12. Swart ekonomiese bemagtiging fokus bloot op die magsoordrag van een elite na ŉ ander, terwyl die DA meen regstelling moet armes van alle rasse help. Die amptelike opposisie meen voorts die volhoubare ontwikkelingsdoelwitte van die Verenigde Nasies moet as rigsnoer gebruik word om vordering te meet, sodat verbeterings minder lukraak as onder die huidige ANC-regering kan plaasvind. Tasbare beleidsveranderings onder die DA om geldvermorsing deur die staat te verminder en armes se lewens te verbeter, sal insluit minder kabinetsposte, meriete-aanstellings in die staatsdiens, ŉ onafhanklike teenkorrupsie-spesialiseenheid, die aanstel van die nasionale direkteur van openbare vervolging deur die parlement eerder as die president, leefstyloudits vir alle senior politici en staatsamptenare, geen stakings deur onderwysers gedurende skoolure nie, asook voedseltoelaes sodat ondervoeding by kinders oorkom kan word. Die beleidsvoorstelle word op 4 en 5 April by die DA se beleidskongres bespreek, verander en aanvaar.